Likumprojekts

**Grozījumi likumā "Par kultūras pieminekļu aizsardzību"**

Izdarīt likumā "Par kultūras pieminekļu aizsardzību" (Latvijas Republikas Augstākās Padomes un Valdības Ziņotājs, 1992, 10. nr.; 1993, 24./25., 36. nr.; Latvijas Republikas Saeimas un Ministru Kabineta Ziņotājs, 1995, 7. nr.; 2001, 24. nr.; 2003, 24. nr.; 2005, 11. nr.; 2008, 24. nr.; Latvijas Vēstnesis, 2009, 188. nr.; 2010, 183. nr.; 2013, 6. nr.; 2016, 2., 81. nr.; 2018, 105, 192. nr.; 2019, 132. nr.) šādus grozījumus:

1. Izteikt 3. un 3.1 pantu šādā redakcijā:

"**3. pants. Aizliegums iznīcināt, bojāt, apgānīt, pārvietot un pārveidot kultūras pieminekļus**

Kultūras pieminekļus ir aizliegts iznīcināt, bojāt vai apgānīt. Nekustamos kultūras pieminekļus drīkst pārvietot vai pārveidot tikai izņēmuma gadījumā ar Nacionālās kultūras mantojuma pārvaldes atļauju. Kultūras pieminekļa pārveidošana vai tā oriģinālo daļu aizstāšana ar jaunām daļām pieļaujama tikai tad, ja tā ir labākā iespēja, kā saglabāt pieminekli, vai arī tad, ja pēc pārveidojuma nepazeminās pieminekļa kultūrvēsturiskā vērtība.

**3.1 pants. Rīcība ar senlietām**

Aizliegts iznīcināt, bojāt un bez Nacionālās kultūras mantojuma pārvaldes atļaujas atsavināt, iegūt, glabāt, pārvietot vai pārsūtīt senlietas, kuras saskaņā ar šā likuma 7. panta ceturtās daļas noteikumiem pieder Latvijas valstij."

1. 4. pantā:

izteikt panta nosaukumu šādā redakcijā:

"**4. pants. Aizliegums izvest kultūras pieminekļus un ievest nelikumīgi iegūtus kultūras pieminekļus**";

papildināt pantu ar trešo daļu šādā redakcijā:

"Aizliegts izvest no Latvijas Republikas un ievest Latvijas Republikā nelikumīgi iegūtus kultūras pieminekļus."

1. Izteikt 7. panta ceturtās daļas pirmo teikumu šādā redakcijā:

"Arheoloģiskās senvietās, kas ieguvušas valsts aizsargājama vai jaunatklāta kultūras pieminekļa statusu, kā arī to aizsardzības zonās zemē, virs zemes vai ūdenī atrastas senlietas (ar datējumu līdz 17. gadsimtam ieskaitot) ir valsts aizsardzībā un pieder valstij, un tās glabā publiskie muzeji."

1. Papildināt 8. pantu ar ceturto daļu šādā redakcijā:

"Aizliegts glabāt, atsavināt vai pārsūtīt nelikumīgi iegūtus kultūras pieminekļus."

1. Izteikt 18.1 panta pirmo daļu šādā redakcijā:

"Aizliegts izvest no Latvijas Republikas un ievest Latvijas Republikā nelikumīgi iegūtus mākslas un antikvāros priekšmetus, kā arī tos nelikumīgi glabāt un tirgot. Kārtību, kādā no Latvijas Republikas tiek izvesti un Latvijas Republikā ievesti mākslas un antikvārie priekšmeti, reglamentē Ministru kabineta noteikumi."

Kultūras ministrs

N. Puntulis